Diari Oficial de la Generalitat Valenciana


Sumari del DOGV 9564, del 29-03-2023 (2023/3270)

ACORD de 24 de març de 2023, del Consell, per a la incorporació al Patrimoni Públic de Sòl dels sòls que s'expropien per al seu destí als projectes d'instal·lacions fotovoltaics localitzats en l'àrea situada al nord del riu Palància i denominats Sagunt II i Sagunt III, de subministrament del projecte territorial estratègic de Power Holdco Spain, SAU, declarats projectes territorials estratègics i de prioritat energètica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9564

Data del DOGV
:   29-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3270


Data del document
:   24-03-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Acord

Descriptors 

:   * Conselleria de Política Territorial, Obres Públiques i Mobilitat

ACORD de 24 de març de 2023, del Consell, per a la incorporació al Patrimoni Públic de Sòl dels sòls que s'expropien per al seu destí als projectes d'instal·lacions fotovoltaics localitzats en l'àrea situada al nord del riu Palància i denominats Sagunt II i Sagunt III, de subministrament del projecte territorial estratègic de Power Holdco Spain, SAU, declarats projectes territorials estratègics i de prioritat energètica. [2023/3270]  
  
  
Antecedents  
Únic. Mitjançant acord del Consell de 16 de desembre de 2022, es declara projecte territorial estratègic per a indústries d'alt component tecnològic i innovador la iniciativa presentada per l'empresa Power Holdco Spain, SAU, en el terme municipal de Sagunt, incloent en la declaració dos àmbits territorials denominats Sagunt II i Sagunt III situats al nord del riu Palància. La inclusió com a projecte territorial estratègic dels dos àmbits va quedar condicionada a la declaració de prioritat energètica per raons d'emergència energètica i climàtica en els termes de l'article 3.5 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
En data 8 de març de 2023 la Conselleria competent en les matèries d'energia proposa a la persona titular de la Conselleria de Política Territorial, Obres Públiques i Mobilitat que declare, entre altres, de prioritat energètica l'àmbit situat al nord del riu Palància en el terme municipal de Sagunt i coincident amb els àmbits denominats Sagunt lI i Sagunt III, a fi que en ells puguen localitzar-se centrals fotovoltaiques destinades a donar subministrament elèctric al referit projecte territorial estratègic presentat a iniciativa de Power Holco Spain, SAU.  
  
A la vista de la citada sol·licitud, en data 23 de març de 2023, la consellera de Política Territorial, Obres Públiques i Mobilitat acorda declarar els àmbits dels projectes fotovoltaics denominats Sagunt II i Sagunt III i definits en el seu Annex com de prioritat energètica en els termes establits en el citat article 3.5.  
Així mateix, en aquesta declaració de prioritat energètica, la consellera de Política Territorial, Obres Públiques i Mobilitat acorda proposar al Consell que, una vegada definits els projectes fotovoltaics, acorde l'obtenció dels terrenys necessaris mitjançant expropiació forçosa declarant la urgent ocupació dels béns i drets afectats per l'expropiació i que el sòl expropiat s'incorpore al Patrimoni Públic de Sòl amb la finalitat de destinar-lo als fins previstos en el projecte territorial estratègic de Power Holdco Spain, SA, declarat com a tal per Acord del Consell el 16 de desembre de 2022 o a les seues modificacions.  
  
La Disposició Addicional 9ª.7 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge (TRLOTUP), estableix que la declaració del Projecte Territorial Estratègic per a indústries d'alt component tecnològic i innovador, així com el sòl necessari per a la implantació d'infraestructures de producció i subministrament energètic a través d'energies renovables, porta implícita la d'utilitat pública i interés social a l'efecte d'expropiació forçosa, expropiació que realitzarà l'administració en cas que els terrenys vinculats s'incorporen al Patrimoni Públic del Sòl, per Acord del Consell.  
Vista la sol·licitud de data 8 de març de 2023 realitzada per la Conselleria competent en matèria d'energia, en la qual es reflecteix la situació d'emergència climàtica en la qual es troba la Comunitat Valenciana, és essencial la construcció i posada en marxa de centrals elèctriques basades en energies renovables, especialment la fotovoltaica, ja que aquesta es la tecnologia que de forma més eficaç dona resposta a la situació en què es troba la Comunitat Valenciania i permetrà superar la crisi energètica en la qual actualment es troba i, al mateix temps, permetrà millorar la seguretat de subministrament o proveïment i reduir el preu de l'electricitat amb energia lliure d'emissions de CO.  
La declaració pel Consell de la gigafactoria de Power Holdco Spain, SA, com Projecte Territorial Estratègic, ha suposat el reconeixement de la necessitat del subministrament energètic mitjançant energies renovables, la qual cosa ha dut a terme la declaració com a Projecte Territorial Estratègic dels projectes instal·lacions fotovoltaiques vinculats. La localització estratègica dels sòls vinculats a aquests projectes d'energia fan necessari que siga l'administració la que els adquirisca, ja que es situa en un node estratègic d'activitat econòmica en el qual, a més de la gigafactoria es localitzaran projectes industrials de gran escala, així com parcs de proveïdors, serveis, i altres usos relacionats. Per tot això, ha de ser l'administració qui ha d'adquirir els terrenys necessaris per a la implantació de les infraestructures de producció i subministrament energètic a través d'energies renovables declarats Projecte Territorial Estratègic per Acord del Consell de 16 de desembre de 2022 o les seues modificacions.  
  
Fonaments de dret.  
  
Primer. La disposició addicional novena del TRLOTUP, permet que el Consell acorde que els sòls expropiats amb destinació a projectes territorials estratègics s'incorporen al Patrimoni Públic del Sòl.  
  
  
Segon. D'acord amb el Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, la persona titular de la conselleria competent en matèria d'ordenació del territori és competent per a preparar i presentar al Consell propostes d'acord relatives a qüestions pròpies del seu departament.  
  
  
Per tot això, atesos els indicats fonaments jurídics, el Consell en la reunió de data 24 de març de 2023, a proposta de la consellera de Política Territorial, Obres Públiques i Mobilitat acorda:  
  
Primer  
La incorporació al Patrimoni Públic del Sòl dels sòls que s'expropien per al seu destí als projectes d'instal·lacions fotovoltaics en els àmbits denominats Sagunt II i Sagunt III, amb la finalitat de destinar-ho als fins previstos en el Projecte Territorial Estratègic de Power Holdco Spain, SA, declarat com a tal per Acord del Consell el 16 de desembre de 2022, així com els que s'incloguen en les seues modificacions, una vegada declarats aquests àmbits territorials com de prioritat energètica per resolució de data 23 de març de 2023 de la consellera de Política Territorial, Obres Públiques i Mobilitat.  
  
Segon  
Publicar el present Acord en el Diari Oficial de la Generalitat Valenciana.  
  
Contra el present Acord que posa fi a la via administrativa, es podrà interposar, potestativament, recurs de reposició davant el mateix òrgan que l'ha dictada, en el termini d'un mes, comptat des de l'endemà de la notificació d'aquesta, d'acord amb el que es preveu en l'article 123 de la Llei 39/2015, d'1 d'octubre, del procediment administratiu comú de les administracions públiques o directament, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana atés que la pretensió excedeix de 30.050 euros, en el termini de dos mesos comptats des de l'endemà de la notificació d'aquesta, de conformitat amb el que es disposa en l'article 46.1 i 8.2 c) i 10.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 24 de març de 2023.  
  
La consellera secretària,  
AITANA MAS MAS